
Arvamus karistusseadustiku ja teiste seaduste 
muutmise seaduse eelnõu kohta

Lugupeetav justiits- ja digiminister Liisa-Ly Pakosta

Esitame seisukoha karistusseadustiku ja teiste seaduste muutmise seaduse eelnõule. 

Teeme ettepaneku täiendada Vabariigi Valitsuse seadust täiendava sättega, mille kohaselt ei rakendata selles seaduses olevaid haldusjärelevalve sätteid õigusvaldkonna vabakutset kandvate isikute ameti- ja kutsetegevuse üle. 

Peame õieks eelnõuga kavandatavat muudatust säilitamaks arestitud vara väärtust ja vältimaks ebamõistlikke halduskulusid ja et vara saab menetluse ajal paindlikumalt võõrandada, sealhulgas omaniku ja prokuratuuri või avalik-õigusliku nõudeavalduse esitaja nõusolekul ilma kohtu loata või kohtu eelneva tingimusliku loa alusel. 

Teeme ettepaneku täpsustada eelnõu § 2 punktiga 22 KrMS-i täiendavalt lisatava § 4221 lõiget 1 nii, et vallasasju hoidev riigiasutus saab taotleda kohtuotsust täitmisele pöörava maakohtu täitmiskohtunikul arestitud vallasasjade omanikule või seaduslikule valdajale tagastamist ja kohtunik võib nii otsustada üksnes juhul kui vallasasju ei ole kohtutäiturile müüki antud. Küsimus on selles, et kohtutäitur on teinud vara müüki korraldades toiminguid ja nendega seotud täitekulud ja ka vara hoiukulud tuleb kohtutäiturile  hüvitada. Seega peaks olema kohtutäituril võimalik vara müüa kuni ostja leidmiseni või teha ise täitmiskohtunikule sätte kohane ettepanek vara tagastamiseks.

Teeme ettepaneku, et vallasasju hoidval riigiasutusel oleks seadusest tulenev õigus anda kriminaalmenetluses arestitud vallasasju kohtutäiturile nende müügi korraldamiseks ka juhul, kui täitemenetlust ei ole alustatud. Ettepaneku mõtteks on, et riigiasutus ei annaks väärtuslikku vara omanikule tagasi pelgalt põhjusel, et kannatanu ei ole alustanud täitemenetlust kahju nõudes 6 kuu jooksul. Sellisel juhul võiks kohtutäitur ametliku enampakkumise vormis vara võõrandada ja riigiasutus hoiustab saadud tulemi, kuni alustatakse täitemenetlus. 

